**Σενάρια Role-Play**

**Εποικοδομητική – Μη εποικοδομητική επικοινωνία**

Τα σενάρια που ακολουθούν παρουσιάζουν δύο διαφορετικούς τρόπους επικοινωνίας μεταξύ ενός φροντιστή και ενός γιατρού. Και στα δύο σενάρια ο φροντιστής επισκέπτεται τον νευρολόγο για τα θέματα μνήμης του συζύγου της. Το πρώτο σενάριο δείχνει ένα εποικοδομητικό παράδειγμα επικοινωνίας. Το δεύτερο είναι ένα μη εποικοδομητικό σενάριο επικοινωνίας. Στο τέλος κάθε σεναρίου μπορείτε να βρείτε μια ενότητα που παρουσιάζει τα χαρακτηριστικά επικοινωνίας από την πλευρά του φροντιστή που έκανε την επικοινωνία με το γιατρό εποικοδομητική ή μη εποικοδομητική αντίστοιχα.

**Σενάριο 1ο**

**Εποικοδομητικός τρόπος επικοινωνίας**

**2 εκπαιδευτές: Γιατρός (Γ.) – Φροντιστής (Φρ.)**

**Υπόθεση**: Γυναίκα-φροντιστής συζύγου 80 ετών. Τα προβλήματα μνήμης ξεκίνησαν πριν 2 χρόνια και επιδεινώνονται σταδιακά. Στην αρχή ξέχναγε πού βάζει τα αντικείμενα (γυαλιά, κλειδιά) και ονόματα ηθοποιών. Αυτή είναι η πρώτη επίσκεψη σε γιατρό για τη μνήμη. Παράλληλα παρακολουθείται από καρδιολόγο για αρρυθμίες και πρόσφατα είχε πέσει και είχε κάταγμα ισχίου, όπου και νοσηλεύτηκε.

Γιατρός: Καλησπέρα σας. Παρακαλώ καθίστε.

Φροντιστής: Καλησπέρα σας γιατρέ. (κάθεται απέναντί του και τον κοιτάζει).

Γ.: Πείτε μου παρακαλώ, τι ακριβώς συμβαίνει.

Φρ.: Κοιτάξτε γιατρέ, ο σύζυγός μου είναι 80 ετών και εδώ και δύο χρόνια είχαμε παρατηρήσει κάποιες αλλαγές στη μνήμη του.

Γ.: Δηλαδή;

Φρ.: Για παράδειγμα, ξέχναγε πού έβαζε τα κλειδιά του, έψαχνε πολλές φορές τα γυαλιά του και κάποιες φορές έβλεπε έργα και δε θυμόταν τα ονόματα των ηθοποιών.

Γ.: Αυτό συνεχίζεται ακόμη; Έχει αλλάξει;

Φρ.: Όσο πάει και γίνεται συχνότερο, γιατρέ. Προχτές ψάχναμε 2 ώρες τα κλειδιά του σπιτιού και τελικά τα είχε βάλει σε μια σακούλα του σούπερ μάρκετ στο ψυγείο. Επίσης, βλέπω ότι όταν του λέω να μου φέρει κάτι απέξω αν δεν του το γράψω συνήθως το ξεχνάει.

Γ.: Άρα λέτε ότι υπάρχουν αλλαγές στη βραχυπρόθεσμη μνήμη του.

Φρ.: Συγγνώμη γιατρέ, δεν κατάλαβα τι εννοείτε. Μπορείτε να μου το εξηγήσετε;

Γ.: Ναι, εννοώ ότι βλέπετε να ξεχνάει τα πρόσφατα γεγονότα.

Φρ.: Α, αυτό εννοείτε. Ναι, αυτά ξεχνάει ενώ μπορεί να λέει ιστορίες από τα παλιά με κάθε λεπτομέρεια.

Γ.: Μάλιστα. Αντιμετωπίζει κάποια άλλα προβλήματα υγείας ο σύζυγός σας;

Φρ.: Ναι. Παρακολουθείται από καρδιολόγο γιατί έχει αρρυθμίες και πριν 6 μήνες έπεσε στο μπάνιο, έπαθε κάταγμα στο ισχίο και χρειάστηκε να νοσηλευτεί για 4 ημέρες στο ΚΑΤ. Σας έχω φέρει να δείτε τα φάρμακα που παίρνει και κάποιες εξετάσεις που κάναμε πρόσφατα.

Γ.: Πολύ ωραία. Ποιος σας είπε να απευθυνθείτε σε νευρολόγο;

Φρ.: Στο ΚΑΤ που ήμαστε είδαμε ότι ήταν λίγο αποπροσανατολισμένος τις 2 πρώτες ημέρες, κάναμε μια κουβέντα με το γιατρό εκεί και μας είπε ότι ίσως χρειαζόταν να έρθουμε σε εσάς. Πριν ένα μήνα που είχαμε ραντεβού και με τον καρδιολόγο για να τον δει πώς πάει μας είπε ότι στην κουβέντα μαζί του παρατήρησε ότι ξεχνούσε κάποια πράγματα κι ότι θα έπρεπε να κάνουμε μια εξέταση και για τη μνήμη του. Έτσι αποφασίσαμε να έρθουμε εδώ.

Γ.: Υπάρχει κάτι άλλο που έχετε παρατηρήσει και θα θέλατε να μου πείτε;

Φρ.: Να σας πω την αλήθεια γιατρέ, πριν μια βδομάδα γυρνούσαμε στο σπίτι μας από μια βόλτα και λίγο πριν φτάσουμε στο σπίτι με ρώτησε πού είμαστε και πού θα πάμε. Τρόμαξα στην αρχή και προσπάθησα να του εξηγήσω, ευτυχώς συνήλθε γρήγορα αλλά δε σας κρύβω ότι αυτό με ανησύχησε πολύ. Φοβάμαι γιατρέ, γιατί η πεθερά μου στα τελευταία της είχε αρχίσει να ξεχνάει πολύ και λίγο πριν πεθάνει δεν αναγνώριζε ούτε τα παιδιά της, φοβάμαι μη συμβεί και σε αυτόν το ίδιο….

Γ.: Μην ανησυχείτε, θα κάνουμε την εξέταση και θα δούμε πώς θα κινηθούμε στη συνέχεια.

Φρ.: Γιατρέ να σας ρωτήσω και κάτι ακόμη, αν χρειαστεί κάτι μπορώ να σας ενοχλήσω στο κινητό σας;

Γ. : Φυσικά. Επιτρέψτε μου τώρα να μιλήσω με τον σύζυγό σας.

Φρ. : Ευχαριστώ πολύ!

Χαρακτηριστικά επικοινωνίας: μολύβι και χαρτί, δε διακόπτει, έχει σημειώσεις σχετικά με τα συμπτώματα/ιστορικό, ενήμερος για φαρμακευτική αγωγή, συνεπής σε ραντεβού / ώρα, ευγενικός, κάνει βλεμματική επαφή, έχει δομημένο λόγο, αναφέρει όταν κάτι τον δυσκολεύει, ζητά διευκρινήσεις, αναζητά τρόπους επαφής με το γιατρό, αναφέρει άλλους γιατρούς που επισκέπτεται, έχει καταγράψει από πριν πιθανές ερωτήσεις.

**Σενάριο 2**

**Μη εποικοδομητικός τρόπος επικοινωνίας**

**2 εκπαιδευτές: Γιατρός (Γ.) – Φροντιστής (Φρ.)**

**Υπόθεση**: Γυναίκα-φροντιστής συζύγου 80 ετών. Τα προβλήματα μνήμης ξεκίνησαν πριν 2 χρόνια και επιδεινώνονται σταδιακά. Στην αρχή ξέχναγε πού βάζει τα αντικείμενα (γυαλιά, κλειδιά) και ονόματα ηθοποιών. Αυτή είναι η πρώτη επίσκεψη σε γιατρό για τη μνήμη. Παράλληλα παρακολουθείται από καρδιολόγο για αρρυθμίες και πρόσφατα είχε πέσει και είχε κάταγμα ισχίου, όπου και νοσηλεύτηκε.

Γιατρός.: Καλησπέρα σας. Καθίστε.

Φρ.: Γεια σας. Κοιτάξτε, εμένα ο άντρας μου γενικά καλά είναι αλλά μου είπε ένας γείτονας ότι του έλεγε κάτι παράξενα μια μέρα κι εγώ δεν πιστεύω ότι έχει τίποτα αλλά τα παιδιά επέμεναν.

Γ.: Μισό λεπτό, να τα πάρουμε τα πράγματα από την αρχή.

Φρ.: Ναι, ναι, αυτό σας λέω.

Γ.: Περιμένετε κυρία μου. Εξηγήστε μου τι ακριβώς συμπτώματα έχει ο σύζυγός σας.

(Χτυπάει το κινητό της)

Φρ.: Α γιατρέ, μισό λεπτό να το σηκώσω. Δεν πειράζει εε; (απαντάει στο τηλέφωνο, χωρίς να περιμένει την απάντηση του γιατρού)

Φρ.: Τι λέγαμε γιατρέ; Α ναι, κοιτάξτε ξεχνάει καμιά φορά ο άντρας μου αλλά όχι τίποτα σημαντικό, να για παράδειγμα μπερδεύει καμιά φορά τα ψώνια, του είπα την άλλη φορά να μου φέρει ψωμί και πατάτες και μου έφερε ψωμί και κρεμμύδια. Αλλά εντάξει δεν είναι τίποτα αυτό, σε όλους συμβαίνει.

Γ.: Μάλιστα. Τα παιδιά σας τι έχουν παρατηρήσει και σας είπαν ότι πρέπει να έρθετε να τον εξετάσω;

Φρ.: Τα παιδιά γιατρέ ανησυχούν πολύ, αλλά έτσι κάνουν πάντα. Υπερβάλλουν, έχουν αδυναμία στον πατέρα τους και τα βλέπουν όλα μεγάλα.

Γ.: Έχει άλλα προβλήματα υγείας ο σύζυγος;

Φρ.: Ναι, έχει κάτι με την καρδιά του, αρθ..αρθιμίες νομίζω τις λέει.. Ξέρω κι εγώ, πώς τα λέτε εσείς οι γιατροί!

Γ.: Αρρυθμίες εννοείται. Έχετε μαζί τα φάρμακα που παίρνει ο άντρας σας να τα δω;

Φρ.: Αχ, δεν ήξερα ότι θα χρειαστούν, δεν τα έχω φέρει. Πάντως, είναι κάτι για την καρδιά κι έπαιρνε και κάτι φάρμακα για λίγο από το νοσοκομείο που του έδωσαν όταν χτύπησε το πόδι του.

Γ.: Τι ακριβώς έπαθε με το πόδι του;

Φρ.: Έπεσε στο μπάνιο πριν λίγο καιρό κι έπαθε κάταγμα στο ισχίο και πήγαμε στο ΚΑΤ για 4 ημέρες.

Γ.: Έχετε κάνει εξετάσεις πρόσφατα;

Φρ.: Του έκαναν μέσα στο νοσοκομείο κάποιες εξετάσεις αλλά τα έχω σπίτι, κι είπα να τα πάρω μαζί μου τα χαρτιά και τα ξέχασα.

Γ.: Κατάλαβα. Θα χρειαστεί να περάσετε έξω τώρα για να…

Φρ. : Και να σας πω γιατρέ, αυτό που έχει ο άντρας μου είναι τίποτα σοβαρό; Δεν είναι, εε;

Γ.: Θα πρέπει να τον εξετάσω για να σας απαντήσω. Ίσως χρειαστεί να κάνει κάποιες εξετάσεις ακόμη και βλέπουμε.

Φρ.: Όχι, το λέω γιατί και η μητέρα του ξέχναγε κάποια στιγμή αλλά εντάξει ήταν και μεγάλη εκείνη, δεν πιστεύω να έχει σχέση το ένα με το άλλο, ε;

Γ.: Κυρία μου πρέπει να εξετάσω το σύζυγό σας για να σας απαντήσω.

Φρ.: (δυσανασχετεί λίγο που ο γιατρός δεν της δίνει την απάντηση που θέλει..)

Τέλος πάντων, πάω να τον φωνάξω.

Χαρακτηριστικά επικοινωνίας: διακόπτει το συνομιλητή του, προσέρχεται καθυστερημένος στο ραντεβού/ ακυρώνει συχνά τα ραντεβού, δεν έχει σαφείς απαντήσεις να δώσει στο γιατρό, δε γνωρίζει τη φαρμακευτική αγωγή του ασθενούς, δεν είναι δεκτικός στις προτάσεις του γιατρού.